钦定古今图书集成/明伦汇编/官常典/第573卷 > 八丹
## 钦定古今图书集成/明伦汇编/官常典/第573卷 > 八丹

按《元史小云石脱忽怜传》：“脱忽怜子八丹，事世祖，为
宝儿赤鹰房万户，从征哈剌张有功，赐男女各一人，
金一铤，及银瓮等物。征阿里不哥，战于昔门秃日三
合，杀获甚众，赐金一铤。后以鹰房万户从裕宗北征，
至镇海伱里温，赐银绮及钞一万五千贯，命归守真
定。未几，命行省扬州，八丹辞曰：‘臣自幼未尝去陛下，
愿留侍左右’。”改隆兴府达鲁花赤，遥授中书右丞，谕
之曰：“是朕旧所居，汝往居之。”八丹又辞，帝不允。居三
年，海都叛，奉旨从甘麻剌太子往征之。师还，以功赐
金一铤。卒，赠银青光禄大夫、司徒。